A new framework for structuring and deploying advanced personalized and ubiquitous healthcare services
Authors: Φέγγου Μαρία-Άννα 
Published: August 2021

Η παρούσα διατριβή εστιάζεται στο σχεδιασμό εξατομικευμένων (personalized) και διάχυτων / πανταχού παρουσών (ubiquitous) υπηρεσιών τηλεϊατρικής κατάλληλων για την υγειονομική περίθαλψη χρόνια πασχόντων ασθενών (Personalized and Ubiquitous Healthcare - PUH). Προτείνεται ένα νέο πλαίσιο δημιουργίας προηγμένων υπηρεσιών PUH και παροχή των υπηρεσιών αυτών στο σωστό τόπο και χρόνο, σύμφωνα με το «προφίλ» του ασθενή. Το προφίλ αυτό περιγράφει τις δυνατές καταστάσεις όπου μπορεί να βρεθεί η υγεία του (κανονική, σε κίνδυνο, κλπ), τον τύπο υπηρεσίας PUH που θα πρέπει να λάβει ανά κατάσταση, το περιβάλλον διαβίωσής του, τις προτιμήσεις του, κλπ. Το πλαίσιο PUH επιτρέπει σε διαφορετικούς τύπους υποκειμένων (π.χ. ασθενής, πάροχος φροντίδας (γιατρός ή νοσοκόμα), εθελοντής, φίλος του ασθενή ή συγγενής, κ.λπ.) και αντικειμένων (ιατρική μονάδα, διαχειριστής ιατρικών αρχείων, κ.λ.π.) να εμπλέκονται ενεργά κατά τη διάρκεια της εκτέλεσης κάθε υπηρεσίας προσφέροντας ειδικού τύπου υπηρεσίες. Η ταυτότητα και η συμπεριφορά του κάθε υποκειμένου και αντικειμένου περιγράφεται από ένα ατομικό «προφίλ οντότητας» μέσα στο οποίο καθορίζονται: α) τα είδη των υπηρεσιών που υποστηρίζει η οντότητα ανάλογα με την κατάσταση της υγείας του ασθενή και β) οι τύποι των ενεργειών που επιτρέπεται να εκτελεί η οντότητα ανά υπηρεσία. Στη διατριβή μοντελοποιείται επίσης το «προφίλ ομάδας» που καθορίζει συνολικά τη συμπεριφορά μιας συγκεκριμένης ομάδας οντοτήτων που εμπλέκεται στην παροχή της υπηρεσίας PUH.Το πλαίσιο PUH παρέχει επίσης μηχανισμούς διαχείρισης του περιεχομένου του προφίλ του ασθενή και του κάθε εμπλεκόμενου υποκειμένου ανά υπηρεσία PUH. Διαφορετικοί μηχανισμοί προφίλ ενεργοποιούνται ανάλογα με τον τύπο του υποκειμένου. Δομικά το προτεινόμενο πλαίσιο είναι μια επέκταση του πλαισίου OSA Parlay που χρησιμοποιείται από τα δίκτυα επόμενης γενεάς (NGN) για την αξιόπιστη παροχή πολυσημειακών / πολυμεσικών υπηρεσιών επικοινωνίας. Το πλαίσιο PUH διακρίνει τέσσερις κατηγορίες μηχανισμών: α) τους συμβατικούς μηχανισμούς ETSI/ Parlay που χειρίζονται την επικοινωνία μεταξύ των οντοτήτων που λαβαίνουν μέρος κατά τη διάρκεια της εκτέλεσης μιας υπηρεσίας PUH, β) τους μηχανισμούς που χειρίζονται την απόκτηση βιοσημάτων και στοιχείων του περιβάλλοντος του ασθενή από δίκτυα αισθητήρων που εκτείνονται γύρω από τον ασθενή (π.χ. δίκτυο περιοχής σώματος), γ) τους μηχανισμούς διαχείρισης των στοιχείων των προφίλ (π.χ. διαθεσιμότητα, προτιμήσεις, ικανότητες, ρόλος, δραστηριότητες) και δ) τους μηχανισμούς ασφάλειας. Για την αναπαράσταση αυτών των κατηγοριών μηχανισμών, έχει δημιουργηθεί μια κατάλληλη οντολογία.Με βάση το ανωτέρω πλαίσιο PUH, προτείνεται ένα ολόκληρο σύστημα διαχείρισης των προφίλ. Το σύστημα αυτό χρησιμοποιεί στοιχεία από τα προφίλ των ασθενών και των παρόχων φροντίδας (ή το προφίλ της ομάδας) προκειμένου να δημιουργηθεί μια υπηρεσία PUH που να είναι σε θέση να υποστηρίξει σχήματα πολλαπλών ομάδων εργασίας, με καλά καθορισμένες συμπεριφορές όλων των εμπλεκόμενων οντοτήτων, συσκευών και υπηρεσιών. Η τεχνολογία των έξυπνων καρτών έχει επιλεγεί ως η κατάλληλη τεχνολογία για τη δημιουργία, πρόσβαση και ενημέρωση των εμπλεκομένων προφίλ. Τέλος, έχει αναπτυχθεί ένα πρωτότυπο του προτεινόμενου συστήματος διαχείρισης των προφίλ με χρήση της τεχνολογίας του υπολογιστικού σύννεφου (cloud computing) – Windows Azure platform. Έχουμε θεωρήσει ότι τα τμήματα ενός προφίλ βρίσκονται σε διαφορετικούς παρόχους υπηρεσιών. Η αποδοτικότητα του αναπτυγμένου συστήματος διαχείρισης προφίλ αξιολογείται σε σχέση με τη χρονική απόκριση προκειμένου να επιλεγεί ο αρμόδιος πάροχος υγειονομικής περίθαλψης προσομοιώνοντας τη λειτουργία και απόκριση του συστήματος σε πραγματικά σενάρια.